ga en en en en en en en en en fr en en en en en zh en en en en en en en en en en en en fi en en fr en pt es en en en de ga ga ga ga en ga ga ga ga ga ga ga ga en ga ga pl ga ga en en ga en es en cs ga ga de cs ga su en en en ga ga ga ga fi ga war ga tr ga war de ga en en fi en en da en en en en en ru
European Commission - PRESS RELEASES - Press release - An tAthrú Aeráide: An tAontas Eorpach ag léiriú ceannasaíochta roimh an gcomhdháil aeráide i bPáras – laghdú 23% ar astaíochtaí
Latest press releases from all EU institutions
Other available languages: EN FR DE DA ES NL IT SV PT FI EL CS ET HU LT LV MT PL SK SL BG RO HR
Back to the search results
An Coimisiún Eorpach - Press release
An tAthrú Aeráide: An tAontas Eorpach ag léiriú ceannasaíochta roimh an gcomhdháil aeráide i bPáras – laghdú 23% ar astaíochtaí
Brussels, an 20 Deireadh Fómhair 2015
Preaseisiúint chomhpháirteach ón gCoimisiún Eorpach agus ón nGníomhaireacht Eorpach Chomhshaoil maidir leis an tuarascáil "Trends and projections in Europe 2015"
Tá ag éirí leis an Aontas a sprioc a bhaint amach maidir le hastaíochtaí gás ceaptha teasa a laghdú 20% faoi 2020, agus d'fhéadfadh sé an sprioc chéanna a shárú fiú. Sin de réir tuarascáil nua a d'fhoilsigh an Ghníomhaireacht Eorpach Chomhshaoil (EEA) inniu.
Léiríonn an tuarascáil, dar teideal "Trends and projections in Europe 2015", gur laghdaíodh astaíochtaí gás ceaptha teasa san Eoraip 23% idir 1990 agus 2014, agus gur baineadh amach na leibhéil ab ísle riamh dá bhfuil taifead orthu.
De réir na réamh-mheastachán is déanaí ó na Ballstáit beidh laghdú 24% bainte amach ag an Aontas faoi 2020 de thoradh na mbeart atá i bhfeidhm faoi láthair, ach d'fhéadfadh laghdú 25% a bheith ann a bhuí le bearta breise atá á bpleanáil ag na Ballstáit cheana. Tá an tAontas i mbun oibre cheana ar a sprioc a chuid astaíochtaí a laghdú 40% nó níos mó — sin cion an Aontais Eorpaigh ar son an chomhaontaithe nua dhomhanda maidir leis an athrú aeráide i bPáras na Fraince i mí na Nollag.
Seo mar a labhair Miguel Arias Cañete, an Coimisinéir Eorpach um Ghníomhú ar son na hAeráide agus Fuinneamh: "Tá na torthaí soiléir: D'éirigh leis an Eoraip a hastaíochtaí a laghdú 23% idir 1990 agus 2014, agus d'fhás geilleagar na hEorpa 46% sa tréimhse chéanna. Tá sé léirithe againn go seasta go bhfuil dlúthnasc idir chosaint an chomhshaoil agus an fás eacnamaíoch. Is comhartha láidir é sin, roimh chomhdháil aeráide Pháras, go bhfuil an Eoraip ag cloí lena gealltanais agus go bhfuil ag éirí lenár mbeartais aeráide agus fuinnimh. Agus rinneamar na chéad bhearta i dtreo an gealltanas a thabharfaimid i bPáras a chur i bhfeidhm nuair a mholamar beartais nua ní ba luaithe i mbliana."
Seo mar a labhair Hans Bruyninckx, Stiúrthóir Feidhmiúcháin EEA: "Tá torthaí soiléire gnóthaithe de bharr na n-iarrachtaí atá déanta ag an Eoraip astaíochtaí gás ceaptha teasa a laghdú agus infheistíocht a dhéanamh in éifeachtúlacht fuinnimh agus i bhfuinneamh ó fhoinsí in-athnuaite. Léiríonn ár dtuarascáil go bhfuil ag éirí leis an Aontas na spriocanna aeráide atá aige don bhliain 2020 a bhaint amach. Ina theannta sin, léiríonn an tuarascáil go bhfuil athrú ó bhun de dhíth ar an gcaoi a nginimid agus a n-úsáidimid fuinneamh san Eoraip má tá na spriocanna fadtéarmacha atá againn do 2030 agus 2050 le baint amach."
Tá ag éirí linn ár sprioc a bhaint amach gás ceaptha teasa a laghdú faoi 2020
Léirítear sa tuarascáil ón nGníomhaireacht Eorpach Chomhshaoil gur tháinig, de réir na neas-mheastachán don bhliain 2014, laghdú 4% ar astaíochtaí gás ceaptha teasa in 2014 i gcomparáid le 2013. Bliain ní ba theo ná mar is gnách – agus ní ba lú éilimh ar fhuinnimh dá réir sin – a ba chúis leis sin i bpáirt. Fágann sin go raibh na hastaíochtaí intíre a rinne an tAontas de gháis ceaptha teasa in 2014 23% faoi bhun na leibhéil a bhí ann i 1990.
De réir na réamh-mheastachán is déanaí ó na Ballstáit[1] beidh laghdú 24% bainte amach ag an Aontas faoi 2020 de thoradh na mbeart atá i bhfeidhm faoi láthair, ach d'fhéadfadh laghdú 25% a bheith ann a bhuí le bearta breise atá á bpleanáil ag na Ballstáit cheana. Dá bhrí sin, tá ag éirí leis an Aontas an sprioc atá aige faoi Phrótacal Kyoto don dara tréimhse gealltanais idir 2013 agus 2020 a bhaint amach.
Ag dul chun cinn i dtreo na sprice maidir le gás ceaptha teasa a laghdú faoi 2030
Meastar go leanfar den laghdú ar astaíochtaí gás ceaptha teasa tar éis 2020, ach ar ráta níos moille. De réir na réamh-mheastachán atá curtha isteach ag na Ballstáit tabharfaidh na laghduithe atá pleanáilte astaíochtaí anuas, faoin mbliain 2030, go dtí idir 27% (leis na bearta atá i bhfeidhm faoi láthair) agus 30% (le bearta breise atá á bpleanáil ag na Ballstáit cheana) faoi bhun na leibhéal a bhí ann i 1990. Dá bhrí sin, is gá beartais nua a chur i bhfeidhm leis an sprioc a bhaint amach astaíochtaí a laghdú 40% faoi 2030. Faoi mar a dúirt an tUachtarán Junker ina Aitheasc ar Staid an Aontais, rinne an Coimisiún Eorpach an chéad bheart reachtach le haghaidh spriocanna an Aontais do 2030 a bhaint amach nuair a mhol sé athbhreithniú a dhéanamh ar Scéim an Aontais Eorpaigh maidir le Trádáil Astaíochtaí.
Cén chaoi a bhfuil ag éirí leis an Aontas i dtaobh a spriocanna do 2020 agus 2030 maidir le hastaíochtaí gás ceaptha teasa a laghdú?
Dul chun cinn i dtreo na spriocanna
Astaíochtaí gás ceaptha teasa
Astaíochtaí i gcomparáid le leibhéil 1990
Leibhéil 2014 (go neasach)
Réamh-mheastacháin na mBallstát do 2020
idir – 24% agus – 25%
An líon Ballstát a bhfuil ag éirí leo
Réamh-mheastacháin na mBallstát do 2030
idir – 27% agus – 30%
Naisc chuig tuarascálacha EEA:
Tuarascáil EEA 04/2015 “Trends and projections in Europe 2015”: http://www.eea.europa.eu/publications/trends-and-projections-in-europe-2015
Tuarascáil theicniúil EEA 14/2015 “Trends and projections in Europe 2015”: http://www.eea.europa.eu/publications/trends-and-projections-eu-ets-2015/
Tuarascáil theicniúil EEA 15/2015 “Approximated EU GHG inventory: proxy GHG estimates for 2014”: http://www.eea.europa.eu/publications/approximated-eu-ghg-inventory-2014/
Eolas faoin tuarascáil agus faoin nGníomhaireacht
Measúnú cothrom le dáta ar dhul chun cinn an Aontais Eorpaigh agus thíortha na hEorpa i dtreo a spriocanna maidir leis an athrú aeráide a laghdú agus a spriocanna maidir le fuinneamh atá i dtuarascáil bhliantúil seo na Gníomhaireachta Eorpaí Comhshaoil (EEA).
Gníomhaireacht de chuid an Aontais Eorpaigh is ea an Ghníomhaireacht Eorpach Chomhshaoil. Is é is aidhm di tacú leis an bhforbairt inbhuanaithe agus cuidiú feabhas suntasach intomhaiste a chur ar thimpeallacht na hEorpa trí eolas tráthúil, spriocdhírithe, ábhartha agus iontaofa a chur ar fáil do lucht déanta beartais agus don phobal. Faigheann an Ghníomhaireacht tacaíocht ina cuid oibre ón líonra Eorpach um fhaisnéis agus breathnóireacht ar an gcomhshaol (Eionet) – líonra ina bhfuil 39 dtír Eorpacha.
Ceisteanna ó na meáin:
Urlabhraí an Choimisiúin Eorpaigh um Ghníomhú ar son na hAeráide agus Fuinneamh
Guthán: +32 (0)2 29 56186, Fón póca: +32 (0)460 764 328
An Ghníomhaireacht Eorpach Chomhshaoil
Guthán: +45 33 36 71 72, Fón póca: +45 23 68 36 53
[1] Rinneadh na réamh-mheastacháin sular cuireadh meastacháin 2014 ar fáil
Anna-Kaisa ITKONEN (+32 2 29 56186)
Nicole BOCKSTALLER (+32 2 295 25 89)
General public inquiries: Europe Direct by phone 00 800 67 89 10 11 or by email
EU greenhouse gas emission trends.pdf
Last update: 20-02-2017 15:02:20 Version2.10.2-247